Seun van Parktown Boys’ High verdwyn op graad 8-kamp(Foto: Facebook) ŉ Graad 8-leerder van die Parktown Boys’ High School in Johannesburg is spoorloos nadat hy tydens ŉ oriënteringskamp by ŉ lodge in Noordwes verdwyn het. Die groep het Woensdag by die kamp aangekom. Daar is Donderdagoggend agtergekom die seun word vermis, het Kim van Es, woordvoerder van die skool se beheerliggaam, kort gelede in ŉ verklaring gesê. “Die kampbestuur het noodmaatreëls in werking gestel en word bygestaan deur lede van die plaaslike gemeenskap en die polisie. “Die polisie se soek-en-reddingspan is op die toneel en fynkam reeds ŉ gedeelte van ŉ rivier waar ŉ wateraktiwiteit ná die groep se aankoms gehou is. Die seun se ouers is ook op die kampterrein. “Die soektog duur voort en ons gebede is by die familie in dié traumatiese tyd,” het Van Es gesê. Die seun is as vermis by die Brits-polisie aangemeld en enigiemand met inligting word gevra om die ondersoekbeampte, konst. Netshiunda Assen, by 079 607 6844 of 012 252 8520 te bel.